Na temelju članka 64. Zakona o zaštiti okoliša („Narodne novine“, broj 80/13, 153/13, 78/15, 12/18, 118/18), članka 29. Uredbe o strateškoj procjeni utjecaja strategije, plana i programa na okoliš („Narodne novine“, broj 3/17) i članka 55. Statuta Grada Makarske (Glasnik Grada Makarske, br. 03/21), Gradonačelnik Grada Makarske, dana 10. studenog 2021. godine, donio je

**O D L U K U**

**o započinjanju postupka ocjene o potrebi strateške procjene utjecaja na okoliš IV. Izmjena i dopuna** **Prostornog plana uređenja Grada Makarske (Glasnik Grada Makarske, br. 8/06, 16/07, 19/09, 03/16, 09/20)**

**Članak 1.**

 Odlukom o započinjanju postupka ocjene o potrebi strateške procjene utjecaja na okoliš Izmjena i dopuna Prostornog plana uređenja Grada Makarske (u daljnjem tekstu: Odluka) započinje postupak ocjene o potrebi strateške procjene utjecaja na okoliš IV. Izmjena i dopuna Prostornog plana uređenja Grada Makarske (u daljnjem tekstu: Izmjene i dopune PPUG-a).

 Izrada Izmjena i dopuna PPUG-a je započela donošenjem Odluke o izradi Izmjena i dopuna Prostornog plana uređenja Grada Makarske na Gradskom vijeću Grada Makarske od 30. srpnja 2021. godine(Glasnik Grada Makarske, broj 14/21).

 Postupak ocjene o potrebi strateške procjene utjecaja na okoliš za Izmjene i dopune Prostornog plana uređenja Grada Makarskeprovodi Grad Makarska u suradnji s Upravnim odjelom za zaštitu okoliša, komunalne poslove, infrastrukturu i investicije Splitsko-dalmatinske županije.

**Članak 2.**

 Nositelj izrade Izmjena i dopuna Prostornog plana uređenja Grada Makarskei provođenja postupka ocjene o potrebi strateške procjene utjecaja na okoliš je Upravni odjel za prostorno uređenje i graditeljstvo Grada Makarske.

 Stručni izrađivač Izmjena i dopuna PPUG-a je ovlašteno trgovačko društvo „Urbi & archi“ d.o.o., Šižgorićeva 24, Split.

**Članak 3.**

 Razlozi izrade Izmjena i dopuna Prostornog plana uređenja Grada Makarskeodređeni su Odlukom o izradi i glase:

* preispitivanje i redefiniranje odredbi koje se odnose na gradnju (novu gradnju, rekonstrukciju i interpolaciju) svih vrsta građevina (sve namjene),
* kvantitativno izdašni i veliki urbanistički parametri odnosno postojeći propisani uvjeti gradnje, koji dovode do
* ubrzane betonizacije prostora odnosno ubrzanog trošenja prostora, poglavito izgradnjom velikog broja komercijalnih stambenih jedinica,
* kojima je preopterećena komunalna infrastruktura Grada,
* nepostojanje mjera i provedbenih alata za zaštitu postojećih te povećanje odnosno stvaranje novih zelenih površina,
* prevelika izgradnja stambenih jedinica u komunalno poslovnim zonama,
* a što sve zajedno ima za posljedicu degradaciju prostora te ujedno sve veći manjak zelenih površina.

**Članak 4.**

 Ciljevi i programska polazišta Izmjena i dopuna PPUG-a određeni su Odlukom o izradi i glase:

* unapređenje i zaštita vrijednosti prostora, te ograničenje preizgrađenosti i apartmanizacije,
* usklađivanje odredbi koje se odnose na gradnju (novu gradnju, rekonstrukciju i interpolaciju) svih vrsta građevina (sve namjene), sa svrhom propisivanja primjerenijih, restriktivnijih i strožih uvjeta gradnje (redefiniranje i ograničenje / ukidanje mogućnosti izgradnje pojedinih vrsta stambenih i turističkih građevina, korekcija urbanističkih parametara - kis, kig, visina, broj etaža, postotak prirodnog zelenila na građevnoj čestici, udaljenost od međa i sl.),
* ukidanje mogućnosti gradnje stambenih i smještajnih kapaciteta unutar komunalne zone,
* detaljnije definiranje pomoćnih građevina u skladu s važećim Pravilnikom o jednostavnim i drugim građevinama i radovima,
* propisivanje strožih planskih mjera zaštite za postojeće zelene površine i preispitivanje mogućnosti njihovog proširenja,
* redefiniranje uvjeta gradnje prometne infrastrukture (koridori prometnica u skladu sa suvremenim potrebama),
* propisivanje obveze provedbe javnih arhitektonskih i/ili urbanističkih natječaja za zgrade i druge zahvate u prostoru: javne i društvene namjene, od velike važnosti za grad i koje mogu značajno utjecati na vizuru grada,
* propisivanje planske zaštite modernističke arhitektonske baštine,
* izmjena i dopuna odredbi u svrhu otklanjanja uočenih nedostatka, odnosno osiguranja provedivosti i nedvojbene primjene u postupcima izdavanja akata za građenje (između ostalog uključuje prestrukturiranje, preformuliranje i nomotehničko usklađivanje),
* uvođenje detaljnog i nedvosmislenog pojmovnika za sve urbanističko-tehničke parametre plana,
* redefiniranje uvjeta, sadržaja i obuhvata sportsko rekreativne zone Platno.

**Članak 5.**

 Sukladno Odluci o izradi obuhvat izmjena i dopuna PPUG-a Makarske u grafičkom dijelu ne postoji, odnosno grafički dio Plana se ne mijenja.

 Izmjene i dopune PPUG-a Makarske odnose se samo na **Odredbe za provođenje te će se izraditi samo u tekstualnom dijelu.**

**Članak 6.**

 Radnje koje će se provesti u postupku ocjene o potrebi strateške procjene utjecaja na okoliš, provode se sukladno odredbama Zakona o zaštiti okoliša (NN, br. 80/13, 153/13, 78/15, 12/18, 118/18), Uredbe o strateškoj procjeni utjecaja strategije, plana i programa na okoliš („Narodne novine“, broj 3/17), Uredbe o informiranju i sudjelovanju javnosti i zainteresirane javnosti u pitanjima zaštite okoliša (NN, br. 64/08) te odredbama posebnih propisa iz područja za koje se Izmjene i dopune PPUG-a Makarske donose i to redoslijedom kako je utvrđeno u Prilogu 1. ove Odluke.

**Članak 7.**

 Mišljenje da li je za Izmjene i dopune PPUG-a Makarske potrebno provesti postupak glavne ocjene prihvatljivosti za ekološku mrežu, u odnosu na ciljeve očuvanja i cjelovitost područja ekološke mreže ishodit će se sukladno Zakonu o zaštiti prirode (NN br. [80/13](https://www.zakon.hr/cms.htm?id=27247), [15/18](https://www.zakon.hr/cms.htm?id=27249), [14/19](https://www.zakon.hr/cms.htm?id=38733), [127/19](https://www.zakon.hr/cms.htm?id=42511)).

**Članak 8.**

 U postupku ocjene o potrebi strateške procjene utjecaja na okoliš za Izmjene i dopune PPUG-a prema ovoj Odluci sudjelovat će tijela i osobe:

* Ministarstvo kulture, Uprava za zaštitu kulturne baštine, Konzervatorski odjel u Splitu,
* Ministarstvo poljoprivrede,
* Ministarstvo mora, prometa i infrastrukture,
* JU Zavod za prostorno uređenje Splitsko-dalmatinske županije,
* MUP – Policijska uprava splitsko dalmatinska, Sektor upravnih i inspekcijskih poslova civilne zaštite,
* Hrvatske vode, Vodnogospodarski odjel za vodno područje slivova južnog Jadrana Split
* Hrvatske ceste, Ispostava Split,
* Županijska uprava za ceste – Split,
* Splitsko-dalmatinska županija, Upravni odjel za zaštitu okoliša, komunalne poslove, infrastrukturu i investicije,
* Splitsko-dalmatinska županija, Upravni odjel za graditeljstvo i prostorno uređenje,
* Splitsko-dalmatinska županija, Upravni odjel za turizam i pomorstvo,
* JU „More i krš“, Javna ustanova za upravljanje zaštićenim prirodnim vrijednostima SDŽ,
* Hrvatske šume, Uprava šuma - podružnica Split,
* HEP d.d. Zagreb, DP Elektrodalmacija Split,
* Vodovod d.o.o. Makarska,
* Makarski komunalac d.o.o. Makarska,
* Lučka kapetanija Split,
* HAKOM, Hrvatska agencija za poštu i elektroničke komunikacije,
* EVN Croatia plin d.o.o.,
* Susjedne jedinice lokalne samouprave.

**Članak 9.**

 Grad Makarska je dužan informirati javnost, sukladno odredbama Zakona o zaštiti okoliša („Narodne novine“, broj 80/13, 153/13 i 78/15) i Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“, broj 64/08), kojima se uređuje informiranje javnosti i zainteresirane javnosti u pitanjima zaštite okoliša.

**Članak 10.**

 Ova Odluka stupa na snagu osmog dana od dana objave u „Glasniku Grada Makarske“.

Klasa: 350-01/21-01/4

Ur.broj: 2147/01-01/4-21-54

Makarska, 10. studenog 2021.

 GRADONAČELNIK

 dr.sc. Zoran Paunović

**Prilog 1. Redoslijed radnji u postupku ocjene o potrebi strateške procjene utjecaja na okoliš IV. Izmjena i dopuna PPUG-a Makarske**

1. Odluka o započinjanju postupka,
2. Informacija za javnost o Odluci o započinjanju postupka (na službenim stranicama Grada),
3. Zahtjev prema javnopravnim tijelima i osobama za davanje mišljenja o potrebi strateške procjene utjecaja na okoliš (dalje: SPUO) Izmjena i dopuna PPUG-a Makarske, u roku od 8 dana od Odluke,
4. U roku od 30 dana tijela i osobe daju svoja mišljenja te ih dostavljaju Gradu Makarska,
5. Dodatna pojašnjenja tijelima i osobama koja su dostavila svoja mišljenja, ukoliko je to potrebno,
6. Prikupljanje i razmatranje pristiglih mišljenja,
7. Prijedlog Odluke o potrebi provedbe postupka strateške procjene utjecaja na okoliš ID PPUG-a Makarske,
8. O provedenom postupku ocjene o potrebi SPUO, Grad je dužan pribaviti mišljenje nadležnog županijskog upravnog odjela, pri čemu je potrebno dostaviti prijedlog odluke i cjelovitu dokumentaciju iz postupka ocjene,
9. Dostava Mišljenja o provedenom postupku ocjene o potrebi SPUO,
10. Donošenje Odluke da ni / je potrebna SPUO,
11. Informacija za javnost na službenim stranicama Grada Makarske.